[bookmark: _Hlk234605873]Na temelju članka 15. st. 2. Zakona o javnoj nabavi (Narodne novine broj 120/16, 114/22, 46/26) i čl.50 Statuta i čl.15 Odluke o izmjenama i dopunama Statuta (od 15. ožujka 2025. godine), Izvršni odbor Hrvatskog kajakaškog saveza na sjednici održanoj 19. srpnja 2026. godine donosi

PRAVILNIK O PROVEDBI POSTUPAKA JEDNOSTAVNE NABAVE

1. OPĆE ODREDBE
Članak 1.
(1) U svrhu poštivanja osnovnih načela javne nabave te zakonitog, namjenskog i svrhovitog trošenja proračunskih sredstava, ovim se Pravilnikom o provedbi postupaka jednostavne nabave (dalje u tekstu: Pravilnik) uređuju pravila, uvjeti i postupci nabave koji prethode stvaranju ugovornog odnosa za nabavu usluga i robe procijenjene vrijednosti manje od 50.000,00 eura, odnosno radova procijenjene vrijednosti manje od 100.000,00 eura bez PDV-a (u daljnjem tekstu: jednostavna nabava) za koju sukladno odredbama Zakona o javnoj nabavi  (Narodne novine 120/16, 114/22, 46/26) ne postoji obveza primjene Zakona o javnoj nabavi .
(2) U provedbi postupaka nabave roba, usluga i radova, osim ovog Pravilnika obvezno je primjenjivati i druge važeće zakonske i podzakonske akte, Statut (i njegove izmjene i dopune) te ostale interne akte Hrvatskog kajakaškog saveza (u daljnjem tekstu: Naručitelj) koji se odnose na pojedini predmet nabave.
(3) Svrha ovog Pravilnika je osigurati učinkovito, transparentno i ekonomično trošenje sredstava Naručitelja, poticanje tržišnog natjecanja među gospodarskim subjektima te dosljednu primjenu načela javne nabave i sprječavanje sukoba interesa u postupcima javne nabave.

2. NAČELA
Članak 2.
(1) Prilikom provođenja postupaka koje uređuje ovaj Pravilnik, Naručitelj je obvezan, u odnosu na sve gospodarske subjekte poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
(2) Jednostavna nabava ne smije biti osmišljena s namjerom izbjegavanja primjene Zakona o javnoj nabavi ili izbjegavanja primjene pravila o jednostavnoj nabavi ili s namjerom da se određenim gospodarskim subjektima neopravdano da prednost ili ih se stavi u nepovoljan položaj.
(3) Osobe koje sudjeluju u pripremi i provedbi postupaka jednostavne nabave dužne su postupati zakonito, nepristrano i profesionalno te su odgovorne za zakonito, transparentno i učinkovito provođenje postupaka u skladu sa Zakonom i ovim Pravilnikom.

3. SPRJEČAVANJE SUKOBA INTERESA
Članak 3.
(1) Sukob interesa između naručitelja i gospodarskog subjekta obuhvaća situacije kada predstavnici naručitelja koji su uključeni u provedbu postupka javne nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka.
(2) Na sve postupke jednostavne nabave koji se provode na temelju ovog Pravilnika na odgovarajući način primjenjuju se odredbe članaka 75. do 83. Zakona kojima se uređuju sprječavanje, prepoznavanje i uklanjanje sukoba interesa.

4. IZUZEĆA
Članak 4.
1) Ovaj Pravilnik ne primjenjuje se na:
- ugovore o radu i radno-pravnim odnosima te druge odgovarajuće ugovore prema posebnim propisima,
- ugovore o uslugama koje imaju određene zajedničke tarife (npr. javnobilježničke i odvjetničke usluge, pristojbe i naknade te slično),
- ugovore o stjecanju, najmu ili zakupu zemljišta, postojećih građevina ili druge nepokretne imovine ili prava koja se njih tiču;
- nabava radi stjecanja, razvoja, produkcije ili koprodukcije programskog materijala namijenjenog za audiovizualne medijske usluge ili radijske medijske usluge koji se sklapaju s pružateljima audiovizualnih ili radijskih medijskih usluga, te ugovori o pružanju radiotelevizijskog ili programskog emitiranja i vremenu emitiranja;
- troškove za koje nije uobičajeno izdavanje ponuda kao što su troškovi reprezentacije, troškovi kotizacije, troškovi članarina, usluge obrazovanja, savjetovanja, nabava stručne literature, časopisa i stručnog osposobljavanja, tehnički pregledi, cestarine, kartična plaćanja i slične troškove,
- ostala izuzeća koja vrijede za ugovore o javnoj nabavi sukladno Zakonu o Javnoj nabavi i podzakonskim aktima.

5. RAZGRANIČENJE POSTUPAKA PREMA VRIJEDNOSTI
Članak 5.
(1) Postupci jednostavne nabave i njihova provedba razlikuju se s obzirom na procijenjenu vrijednost jednostavne nabave kako slijedi: 
a) Postupci procijenjene vrijednosti manje od 5.000,00 eura, postupci izravnog ugovaranja,
b) Postupci procijenjene vrijednosti jednake ili veće od 5.000,00 eura, a manje ili jednake od 15.000,00 eura, postupci nabave s pozivom odabranim gospodarskim subjektima,
c) Postupci procijenjene vrijednosti veće od 15.000,00 eura, a manje ili jednake 25.000,00 eura za robe i usluge, odnosno manje ili jednake od 45.000,00 eura za radove, postupci nabave u modulu EOJN RH s pozivom odabranim gospodarskim subjektima,
d) Postupci procijenjene vrijednosti veće od 25.000,00 eura i manje od 50.000,00 eura za robe i usluge, odnosno veće od 45.000,00 eura i manje od 100.000,00 eura za radove, postupci s obveznom javnom objavom u modulu jednostavne nabave EOJN RH. 

6. PREDMET NABAVE
Članak 6.
(1) Stručna služba Naručitelja određuje predmet nabave na način da predstavlja tehničku, tehnološku, oblikovnu, funkcionalnu ili drugu objektivno odredivu cjelinu.
(2) Javni naručitelj može podijeliti predmet nabave na grupe na temelju objektivnih kriterija, primjerice prema vrsti, svojstvima, namjeni, mjestu ili vremenu ispunjenja.
(3) Izračun procijenjene vrijednosti predmeta nabave iz stavka 1. ovog članka temelji se na ukupnom iznosu, bez poreza na dodanu vrijednost (PDV-a).
(4) Vrijednost nabave ne smije se dijeliti s namjerom izbjegavanja primjene Zakona o javnoj nabavi ili pravila koje vrijede za procijenjenu vrijednost jednostavne nabave.
(5) Postupci jednostavne nabave čija je vrijednost jednaka ili veća od 5.000,00 eura, uključujući i predmete nabave na koje se odnose pravila o izuzeću navode se u Planu nabave i Registru ugovora.

7. POKRETANJE POSTUPAKA JEDNOSTAVNIH NABAVA
Članak 7.
(1) Postupak jednostavne nabave pokreće osoba ovlaštena za zastupanje Naručitelja (predsjednik, glavni tajnik ili druga ovlaštena osoba), u skladu s Planom nabave Naručitelja.
(2) [bookmark: _Hlk236575833]Postupak jednostavne nabave započinje zaprimanjem obrasca zahtjeva za pokretanje postupka jednostavne nabave roba, usluga i radova (u daljnjem tekstu: zahtjev) kojeg ispunjava stručna služba Naručitelja koja pokreće postupak jednostavne nabave, a potpisuje ga osoba ovlaštena za zastupanje Naručitelja.
(3) Postupak nabave robe, usluga i radova čija je procijenjena vrijednost nabave manja od 5.000,00 eura bez PDV-a započinje dostavom ispunjenog zahtjeva (Obrazac 1.) sa ponudom nakon čega stručna služba (osoba zadužena za provedbu nabave) izdaje narudžbenicu, ili ovisno o predmetu nabave izrađuje ugovor.
(4) Za sve postupke jednostavne nabave procijenjene vrijednosti jednake ili veće od 5.000,00 eura bez PDV-a postupak započinje dostavom ispunjenog zahtjeva (Obrazac 2.).
(5) Ispunjen i potpisan Zahtjev uz jasno definiranje uvjeta i zahtjeva vezanih za predmet nabave dostavlja se ovlaštenoj osobi za zastupanje Naručitelja (glavni tajnik ili Predsjednik).

8. PROVEDBA POSTUPAKA
Članak 8.
(1) Postupak ovisno o njegovoj vrijednosti provodi stručna služba – Ured saveza ili Komisija za javnu nabavu - stručno povjerenstvo, kako je propisano ovim Pravilnikom.
(2) U provedbi postupaka jednostavne nabave stručna služba – Ured saveza ili Komisija za javnu nabavu - stručno povjerenstvo obvezno je i ovlašteno:
· pripremiti poziv i drugu potrebnu dokumentaciju koja će se uz poziv dostaviti gospodarskim subjektima;
· poslati poziv za dostavu ponuda na e-mail adrese gospodarskih subjekata;
· nakon isteka roka za dostavu ponuda, otvoriti pristigle ponude te sastaviti zapisnik o otvaranju, pregledu, ocjeni i rangiranju ponuda;
· u zapisniku rangirati ponude prema kriteriju za odabir ponuda;
· dati prijedlog odgovornoj osobi Naručitelja za odabir najpovoljnije ponude sukladno kriteriju za odabir i uvjetima propisanim u pozivu na dostavu ponuda ili dati prijedlog za poništenje postupka;
· poslati na dokaziv način odluku o odabiru najpovoljnije ponude ili odluku o poništenju postupka svim gospodarskim subjektima koji su u postupku jednostavne nabave dostavili ponude;
· za postupke jednostavne nabave iz ovog Pravilnika izrađuju se narudžbenice ili se sklapaju ugovori.
· 
Članak 9.
(1) Naručitelj za postupke jednostavne nabave ne provodi javno otvaranje ponuda.

Članak 10.
(1) Poziv se upućuje gospodarskim subjektima u skladu s odredbama ovog Pravilnika.
(2) Poziv na dostavu ponuda mora biti jasan, razumljiv i nedvojben te izrađen na način da sadrži sve potrebne podatke koji gospodarskom subjektu omogućavaju izradu ponude.
(3) Poziv na dostavu ponuda treba sadržavati najmanje:
· naziv Naručitelja;
· opis predmeta nabave;
· kriterij za odabir ponude;
· uvjete i zahtjeve koje ponuditelj trebaju ispuniti (ako se traže); 
· rok za dostavu ponuda;
· način dostavljanja ponuda;
· kontakt osobu;
· broj telefona i adresu e-maila;
· druge potrebne elemente (po ocjeni Naručitelja).
(4) Iznimno, ovisno o prirodi predmeta nabave, za pojedinačne nabave procijenjene vrijednosti manje ili jednake od 25.000,00 eura za robe i usluge, odnosno manje ili jednake od 45.000,00 eura za radove, poziv na dostavu ponuda može se uputiti i samo jednom gospodarskom subjektu, u sljedećim slučajevima:
· ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni;
· kada zbog tehničkih ili umjetničkih razloga, ili razloga povezanih sa zaštitom isključivih prava, ugovor može izvršiti samo određeni gospodarski subjekt;
· kada je potrebno zbog obavljanja usluga ili radova na dovršenju započetih, a povezanih funkcionalnih ili prostornih cjelina;
· kada postoje razlozi osobite žurnosti vezane uz održavanje ili popravak pokretne ili nepokretne imovine Naručitelja;
· za dodatne robe, radove ili usluge čija ukupna vrijednost ne smije priječi 30% osnovnog ugovora;
· radi zaštite javnog interesa kao što je javno zdravlje ili zaštita okoliša;
· za nabavu javnobilježničkih usluga, odvjetničkih usluga, zajmova i kredita, zdravstvenih usluga, socijalnih usluga, usluga obrazovanja, konzervatorskih usluga, usluga vještaka, hotelskih i restoranskih usluga, usluga cateringa, konzultantskih usluga,  programskog materijala namijenjenog za audiovizualne medijske usluge,
· u slučaju provedbe nabave koja zahtijeva žurnost te u ostalim slučajevima na temelju obrazloženja odluke čelnika Naručitelja.
Razlozi za primjenu ove iznimke moraju biti posebno obrazloženi i dokumentirani.

Članak 11.
(1) Rok za dostavu ponuda iznosi minimalno 5 (pet) dana od dana upućivanja poziva gospodarskom subjektu, odnosno objave u EOJN RH. Naručitelj, iznimno može odrediti i kraći rok za dostavu ponuda od navedenog.
(2) Ponuditelj može do isteka roka za dostavu ponuda svoju ponudu izmijeniti ili dopuniti. Izmjena ili dopuna ponude dostavlja se na isti način kao i ponuda s naznakom da se radi o izmjeni ili dopuni ponude.
(3) Sve dokumente koje Naručitelj zahtijeva, izuzev jamstava (ako se isto traži), ponuditelji  mogu se dostaviti u neovjerenoj preslici u obliku scan-a.
(4) U postupcima jednostavne nabave, kada je to primjereno predmetu nabave, Naručitelj može primijeniti pojedine institute Zakona kao što su pojašnjenje i upotpunjavanje ponude, ispravak računske pogreške, provjere neuobičajeno niske ponude, uz poštivanje načela javne nabave.

Članak 12.
(1) Kriterij za odabir ponude je ekonomski najpovoljnija ponuda ili najniža cijena.

Članak 13.
(1) Ako je u Poziv za dostavu ponuda kao razlog isključenja naveden profesionalni propust, ponuditelj kojemu je utvrđen profesionalni propust bit će isključen u postupku pregleda i ocjene ponuda.
(2) Nakon rangiranja ponuda od najpovoljnijeg ponuditelja, Naručitelj može zatražiti ažuriranja, prijevode, dostavu izvornika ili ovjerenih preslika jednog ili više dokumenata (potvrde, isprave, izvodi, ovlaštenja i sl.) koji su bili traženi.
(3) O prikupljenim ponudama koje su zaprimljene u roku za dostavu ponuda, nakon pregleda i ocjene ponuda prema kriterijima utvrđenim u pozivu za dostavu ponuda te rangiranja ponuda i po potrebi provjere ponuditelja sastavlja se zapisnik o otvaranju, pregledu, ocjeni i rangiranju ponuda s prijedlogom odabira ponude i predlaže se odabir najpovoljnije ponude ili poništenje postupka.
(4) Ako su dvije ili više valjanih ponuda jednako rangirane prema kriteriju za odabir ponude, Naručitelj će odabrati ponudu koja je zaprimljena ranije.
(5) Za odabir ponude je dovoljna 1 (jedna) pristigla ponuda koja udovoljava svim traženim zahtjevima i uvjetima Naručitelja.
(6)  Postupak jednostavne nabave će se poništiti ako nije pristigla niti jedna ponuda, odnosno ako niti jedna dostavljena ponuda ne ispunjava u cijelosti svrhu nabave.
(7) Postupak će se poništiti ako je cijena ponude veća od osiguranih sredstava u Državnom proračunu.
(8) Iznimno, Naručitelj može i iz drugih opravdanih razloga poništiti postupak.
(9)  Naručitelj zadržava pravo poništiti postupak jednostavne nabave u bilo kojem  trenutku, odnosno ne odabrati niti jednu ponudu, a sve bez ikakvih obveza ili naknada bilo koje vrste prema ponuditeljima.
(10) Odluku o odabiru najpovoljnije ponude (u daljnjem tekstu: odluka o odabiru) ili odluku o poništenju postupka nabave (u daljnjem tekstu: odluka o poništenju) Naručitelj je obvezan bez odgode istovremeno dostaviti svakom ponuditelju.
(11) Dostavom odluke iz stavka 10. ovog članka Naručitelj stječe uvjete za sklapanje ugovora (izdavanje narudžbenice) ili pokretanje novog postupka (za postupke nabave manje od 15.000,00 eura).
(12) Dostavom odluke iz stavka 10. ovog članka te protekom roka mirovanja Naručitelj stječe uvjete za sklapanje ugovora (izdavanje narudžbenice) ili pokretanje novog postupka (za postupke nabave jednake ili veće od 15.000,00 eura).
(13) Nakon provedenog postupka jednostavne nabave, može se sklopiti ugovor ili izdati narudžbenica.
(14) Narudžbenica sadrži najmanje podatke o: Naručitelju, gospodarskom subjektu – dobavljaču, vrsti robe/usluga/radova koje se nabavljaju uz specifikaciju jedinica mjere, količini, jediničnoj cijeni, ukupnoj cijeni, roku i mjestu isporuke robe/pružanja usluga/izvođenja radova.

9. PROVEDBA POSTUPAKA JEDNOSTAVNE NABAVE PROCIJENJENE VRIJEDNOSTI MANJE OD 5.000,00 EUR-a BEZ PDV-a
Članak 14.
(1) Za provedbu postupka jednostavne nabave procijenjene vrijednosti manje od 5.000,00 eura bez PDV-a u pravilu je dovoljno pribaviti jednu ponudu temeljem koje će se izdati narudžbenica gospodarskom subjektu i provodi se u pravilu bez upućivanja poziva za dostavu ponuda.

10. PROVEDBA POSTUPAKA JEDNOSTAVNE NABAVE PROCIJENJENE VRIJEDNOSTI JEDNAKE ILI VEĆE OD 5.000,00 EUR-a BEZ PDV-a, A MANJE OD 15.000,00 EUR-a BEZ PDV-a
Članak 15.
(1) Provedbu postupka obavlja Komisija za nabavu – stručno povjerenstvo za nabavu, uz koju može sudjelovati jedan ili više službenika Naručitelja (stručna služba – ured saveza) koja je zahtjevom pokrenula postupak jednostavne nabave.
(2) Nabava roba/radova/usluga čija je procijenjena vrijednost jednaka ili veća od 5.000,00 eura bez PDV-a, a manja od 15.000,00 eura bez PDV-a provodi se u pravilu upućivanjem poziva za dostavu ponuda na e-mail adrese najmanje 3 (tri) gospodarska subjekta za koje postoje saznanja da obavljaju djelatnost vezanu za predmet nabave, po vlastitom izboru.
(3) Naručitelj nakon zaprimanja ponuda iste otvara, pregledava te ocjenjuje sukladno članku 13. ovog Pravilnika.  

11. PROVEDBA POSTUPAKA JEDNOSTAVNE NABAVE PROCIJENJENE VRIJEDNOSTI VEĆE OD 15.000,00 EUR-a

Članak 16.
(1) Postupak jednostavne nabave procijenjene vrijednosti veće od 15.000,00 eura, a manje ili jednake 25.000,00 eura za robe i usluge, odnosno manje ili jednake od 45.000,00 eura za radove Naručitelj je sukladno Zakonu obvezan provesti putem modula jednostavne nabave u EOJN RH.
(2) U postupcima jednostavne nabave čija je procijenjena vrijednost veća od 15.000,00 eura, a manje ili jednake 25.000,00 eura za robe i usluge, odnosno manje ili jednake od 45.000,00 eura za radove Naručitelj šalje poziv za dostavu ponuda na adrese najmanje tri (3) gospodarska subjekta po vlastitom izboru putem modula EOJN RH. Naručitelj uvijek može odlučiti provesti postupak putem javne objave poziva u modulu jednostavne nabave u EOJN RH.
(3) U postupcima jednostavne nabave čija je procijenjena vrijednost veća od 25.000,00 eura i manje od 50.000,00 eura za robe i usluge, odnosno veće od 45.000,00 eura i manje od 100.000,00 eura za radove Naručitelj je sukladno Zakonu obvezan provesti postupak jednostavne nabave putem javne objave u modulu jednostavne nabave EOJN RH. 
(4) Za provedbu postupka Naručitelj imenuje Komisiju za javnu nabavu - stručno povjerenstvo za provedbu postupaka jednostavne nabave.
(5) Zadatak člana stručnog povjerenstva Naručitelja koji je pokrenuo postupak jest davanje opisa predmeta jednostavne nabave, kriterija za odabir gospodarskog subjekta i izrada poziva na dostavu ponuda.
(6) Ako je potrebno, s obzirom na predmet nabave, u postupku jednostavne nabave uz stručne osobe Naručitelja, povjerenstvo može zatražiti mišljenje neovisnih stručnih osoba koje nisu Naručiteljevi zaposlenici. Također, te osobe mogu biti imenovane kao članovi stručnog povjerenstva.
(7)  Stručna služba – Ured saveza ili Komisije za javnu nabavu - stručno povjerenstvo ne smiju biti u sukobu interesa, a u svom radu dužni su se pridržavat načela javne nabave.

Članak 17.
(1) U pozivu na dostavu ponuda Naručitelj može tražiti sljedeće:
· dokaze o nepostojanju osnova za isključenje gospodarskog subjekta iz članka 251. stavka 1. točke 1. i 2. te članka 252. stavka 1. ZJN 2016  
· dokaze o ispunjavanju kriterija za odabir gospodarskog subjekta (uvjeta sposobnosti) iz članka 256. ZJN 2016
(2) Uz gore navedene dokaze Naručitelj može tražiti dostavu jamstava, uzoraka i ostalih dokumenata vezanih uz predmet nabave (fotografije, prospekti, izjave, potvrde, dozvole i slično).
(3) Nakon isteka roka za dostavu ponuda, ponude pregledavaju najmanje 2 (dva) člana stručnog povjerenstva o čemu se sastavlja Zapisnik.
(4) Nakon donošenja Odluke o odabiru ili poništenju postupka ista se uz Zapisnik dostavlja svakom pojedinom ponuditelju koji je dostavio ponudu i to na dokaziv način ili putem EOJN RH javnom objavom.

12. ROK MIROVANJA I IZVRŠNOST ODLUKE
Članak 18.
(1) U postupcima jednostavne nabave procijenjene vrijednosti jednake ili veće od 15.000,00 eura, nakon dostave odluke o odabiru ponuditeljima, naručitelj ne smije sklopiti ugovor o nabavi odnosno izdati narudžbenicu prije isteka rokova za podnošenje prigovora propisanih odredbom članka 17. stavak 3. ovog Pravilnika.
(2) Rok iz stavka 1. ovoga članka predstavlja rok mirovanja.
(3) Ako u roku iz stavka 1. ovoga članka nije podnesen prigovor, odluka o odabiru postaje izvršna istekom roka za podnošenje prigovora.
(4) Ako je prigovor podnesen u roku, odluka o odabiru ne može se izvršiti do donošenja odluke o prigovoru.
(5) U postupcima jednostavne nabave procijenjene vrijednosti manje od 15.000,00 eura, odluka o odabiru može se izvršiti odmah nakon njezina donošenja, jer se pravna zaštita u tim postupcima ne osigurava putem prigovora.
(6) Rok mirovanja ne primjenjuje se ako je u postupku jednostavne nabave zaprimljena samo jedna ponuda, tada se odluka o odabiru može izvršiti odmah nakon njezina donošenja.

13. PRAVNA ZAŠTITA - PRIGOVOR
Članak 19.
(1) Gospodarski subjekt koji ima ili je imao interes za dobivanje ugovora u postupcima jednostavne nabave čija je procijenjena vrijednost veća od 15.000,00 eura, može podnijeti prigovor na a) sadržaj poziva na dostavu ponuda odnosno dokumentacije o nabavi, b) postupak pregleda i ocjene ponuda i c) odluku o odabiru ponude ili odluku o poništenju postupka jednostavne nabave. 
(2)   Prigovor mora sadržavati najmanje: podatke o gospodarskom subjektu koji podnosi prigovor, oznaku postupka jednostavne nabave, radnju naručitelja na koju se prigovor odnosi, razloge prigovora i obrazloženje, dokaze na kojima se prigovor temelji i prijedlog načina otklanjanja navodne nepravilnosti.
(3) Prigovor iz stavka 1. ovoga članka podnosi se odgovornoj osobi naručitelja: 
a) najkasnije do isteka roka za dostavu ponuda, kada se prigovor odnosi na sadržaj poziva odnosno dokumentacije o nabavi, osim ako drugačije nije propisano pozivom na dostavu ponuda odnosno u dokumentaciji o nabavi.
b) u roku od 3 kalendarska dana od dana dostave odluke o odabiru ili odluke o poništenju postupka, kada se prigovor odnosi na te odluke odnosno postupak pregleda i ocjene ponuda, osim ako drugačije nije propisano pozivom na dostavu ponuda odnosno u dokumentaciji o nabavi.
(4) Povodom prigovora se može odlučiti sljedeće: a) odbaciti prigovor ako nije pravodoban ili nije dopušten, b) odbiti prigovor kao neosnovan, c) prihvatiti prigovor i naložiti otklanjanje utvrđenih nepravilnosti, d) poništiti postupak jednostavne nabave ili njegov dio.
(5)  Naručitelj je dužan o prigovoru odlučiti u primjerenom roku odnosno najkasnije 7 kalendarskih dana od dana primitka prigovora. Odluka o prigovoru dostavlja se podnositelju prigovora elektroničkim sredstvima komunikacije putem modula jednostavne nabave EOJN RH osim ukoliko drugačije nije propisano pozivom na dostavu ponuda odnosno u dokumentaciji o nabavi. 
(6)  U postupcima jednostavne nabave čija je procijenjena vrijednost manja ili jednaka 15.000,00 eura, prigovor nije dopušten. 
(7)  Podnošenje prigovora u pravilu odgađa provedbu jednostavne nabave i sklapanje ugovora odnosno izdavanja narudžbenice, osim ako odgovorna osoba Naručitelja ocijeni da bi nastavak mogao utjecati na zakonitost postupka ili uzrokovati štetu ili da bi odgoda štetila Hrvatskom kajakaškom savezu i/ili javnom interesu.
(8)   Postupak odlučivanja o prigovoru iz ovoga članka nije upravni postupak, a odluka naručitelja nema svojstvo upravnog akta. 
(9) Ako pojedina pitanja postupka po prigovoru nisu uređena ovim Pravilnikom, na odgovarajući se način primjenjuju odredbe ZJN 2016 koje uređuju pravnu zaštitu.


14. PRIJELAZNE I ZAVRŠNE ODREDBE
Članak 20.
(1) Danom stupanja na snagu ovog Pravilnika prestaje važiti Pravilnik o provedbi jednostavnih nabava u Hrvatskom kajakaškom savezu od 16. ožujka 2023. godine.
(2) Ovaj Pravilnik, kao i sve njegove kasnije izmjene i dopune objavit će se na internetskim stranicama Hrvatskog kajakaškog saveza te u EOJN RH, a stupa na snagu dana 1. rujna 2026. godine.

Na ovaj Pravilnik Izvršni odbor je dao prethodnu suglasnost dana 19.07.2026.g.

PREDSJEDNIK

	Tomislav Crnković	
   Prilozi:
1. Obrazac 1. - Zahtjev za jednostavnu nabavu manju od 5.000,00 eura bez PDV-a
2. Obrazac 2. – Zahtjev za pokretanje postupka jednostavne nabave roba, usluga i/ili izvođenja radova 


